Uznesenie Súdneho dvora (siedma komora) zo 4. júna 2025 – Balneari Rimini
(vec C‑464/24)
„ Návrh na začatie prejudiciálneho konania – Článok 53 ods. 2 a článok 94 písm. c) Rokovacieho poriadku Súdneho dvora – Požiadavka uvedenia dôvodov odôvodňujúcich potrebu odpovede Súdneho dvora – Čiastočná zjavná neprípustnosť – Článok 99 rokovacieho poriadku – Odpoveď, ktorú možno jednoznačne vyvodiť z judikatúry – Smernica 2006/123/ES – Smernica 2014/23/EÚ – Pôsobnosť – Koncesie na využívanie verejného majetku v prímorskej oblasti na turistické a rekreačné účely – Žaloba o náhradu škody – Neexistencia automatického predĺženia “
1.      Sloboda usadiť sa – Slobodné poskytovanie služieb – Služby na vnútornom trhu – Smernica 2006/123 – Pôsobnosť – Koncesie na využívanie verejného majetku v prímorskej oblasti na turistické a rekreačné účely – Držiteľ vykonávajúci hospodársku činnosť vo verejnom priestore štátu na základe dohody, ktorou mu bolo udelené právo spravovať určité verejné majetky alebo zdroje – Úloha štátu obmedzená na stanovenie všeobecných podmienok používania – Zahrnutie – Podmienky – Koncesie týkajúce sa prírodných zdrojov – Počet povolení obmedzený z dôvodu nedostatku týchto zdrojov
(Smernica Európskeho parlamentu a Rady 2006/123, odôvodnenie 39, článok 4 bod 6 a článok 12, a smernica Európskeho parlamentu a Rady 2006/123, odôvodnenie 15)
(pozri body 27 – 34, bod 1 výroku)
2.      Sloboda usadiť sa – Slobodné poskytovanie služieb – Služby na vnútornom trhu – Smernica 2006/123 – Pôsobnosť ratione temporis – Obnovenie koncesií na využívanie verejných pozemkov v prímorskej oblasti na turistické a rekreačné účely po uplynutí lehoty na prebratie smernice – Udelenie nového povolenia na využívanie prímorskej oblasti – Zahrnutie – Neexistencia vplyvu dátumu, kedy boli koncesie pôvodne udelené
(Článok 267 ZFEÚ; smernica Európskeho parlamentu a Rady 2006/123, článok 12 ods. 1 a 2, ako aj článok 44)
(pozri body 35 – 42, bod 2 výroku)
Výrok
1.
Článok 12 smernice Európskeho parlamentu a Rady 2006/123/ES z 12. decembra 2006 o službách na vnútornom trhu a smernica Európskeho parlamentu a Rady 2014/23/EÚ z 26. februára 2014 o udeľovaní koncesií
sa majú vykladať v tom zmysle, že:
do pôsobnosti smernice 2006/123 patria koncesie na využívanie verejných pozemkov v prímorskej oblasti na turistické a rekreačné účely, ktorých držiteľ neposkytuje služby určené obstarávateľom, ale vykonáva hospodársku činnosť vo verejnom priestore štátu na základe dohody, ktorou mu bolo udelené právo spravovať určité verejné majetky alebo zdroje podľa súkromného alebo verejného práva, pričom štát sa obmedzuje na stanovenie všeobecných podmienok používania, ak sa tieto koncesie týkajú prírodných zdrojov v zmysle tohto ustanovenia a ak je počet povolení dostupných pre turistické a rekreačné činnosti obmedzený z dôvodu nedostatku prírodných zdrojov.
2.
Článok 44 smernice 2006/123
koncesie na využívanie verejných pozemkov v prímorskej oblasti na turistické a rekreačné účely, ktoré boli udelené pred 28. decembrom 2009 a ktoré boli po tomto dátume obnovené, spadajú do pôsobnosti tejto smernice v čase ich obnovenia, pričom dátum, kedy boli tieto koncesie pôvodne udelené, nemá v tomto ohľade žiadny vplyv.